KIRJALLINEN KYSYMYS P-0535/01

esittäjä(t): Wilhelm Piecyk (PSE) komissiolle

(16. helmikuuta 2001)

Aihe: Ystävyyskaupunkiohjelmien tukemiseen liittyvät ongelmat

Scharbeutzin ja espanjalaisen Navajasin ystävyyskaupunkiohjelman puitteissa erään yläasteen oppilaat vierailivat Espanjassa 9.10.18.10.2000. Komissio on tukenut taloudellisesti näiden kahden kunnan välillä 14 vuotta vallinneita tiiviitä yhteyksiä, joiden puitteissa tehdään säännöllisesti vierailuja. Vuonna 2000 tehdyn vierailun valmistelujen yhteydessä jätettiin jo keväällä avustushakemus komissioon. Koska kokemus oli osoittanut, että hakemuksista päätetään suhteellisen myöhään, mutta että päätös on yleensä aina myönteinen, oletettiin näin tapahtuvan nytkin. Navajasin kunta sai tiedon kielteisestä päätöksestä 20. syyskuuta 2000, mikä on vierailuaikataulu ja jo tehdyt sitoumukset huomioon ottaen kohtuuttoman myöhään. Matka kuitenkin toteutettiin, ja nyt järjestäjillä on vaikeuksia paikata taloudellinen aukko, joka syntyi, koska komissio ei myöntänyt alunperin suunniteltuja määrärahoja.

Tämän alan uudelleenorganisointisuunnitelmia ajatellen on syytä kysyä komissiota seuraavaa:

1. Pitääkö paikkansa, että vuoden 2000 ystävyyskaupunkivierailuja sekä konferensseja ja seminaareja varten tarkoitetun budjettikohdan määrärahat oli käytetty loppuun jo vuoden 2000 keväällä? Jos asia on näin, miksi kielteisestä päätöksestä ei ilmoitettu aikaisemmin, jotta edellä mainittu matka olisi voitu suunnitella toisin?

2. Onko vielä jälkikäteen mahdollista tukea tätä koululaisvierailua EU-varoista?

Viviane Redingin komission puolesta antama vastaus

(3. huhtikuuta 2001)

Komission aloitteesta ystävyyskaupunkihankkeiden rahoittamiseksi on tavallaan tullut oman menestyksensä uhri. Aloite nimittäin herätti niin suurta kiinnostusta paikallistoimijoiden keskuudessa, että käytettävissä oleva talousarvio olisi roimasti ylittynyt. Komissio ilmoitti asiasta kiinnostuneille tästä seikasta vuoden 2000 elokuussa virallisessa lehdessä julkaistulla tiedonannolla(1).

Lisäksi komission asiasta vastaavien yksiköiden henkilöresursseihin liittyvät ongelmat (rajallinen henkilöstömäärä verrattuna hakemusmäärän nopeaan kasvuun) ovat viimeksi kuluneina vuosina johtaneet asiakirjojen käsittelyajan pidentymiseen, ja osittain tästä syystä hakijat ovat mahdollisesti saaneet vastauksen suhteellisen myöhään.

Tilanteen korjaamiseksi ja jotta voitaisiin taata aloitteen parempi hallinnointi kaikilla tasoilla (valintavaiheessa, tukien jakamisessa tasaisesti vuodelle, asiakirjojen nopeassa käsittelyssä) komissio on päättänyt ystävyyskaupunkitoiminnan yhteistyöjärjestöjä (Euroopan alueiden ja kuntien liiton (CEMR) 29 kansallisen osaston edustajia sekä United Towns Organisation -järjestöä) kuultuaan ottaa vuodesta 2001 lähtien käyttöön ehdotuspyyntömenettelyn, jollaista käytetään laajalti komission tukien hallinnoinnissa.

Arvoisan parlamentin jäsenen mainitseman toiminnan tukeminen jälkikäteen ei ole mahdollista, koska vuoden 2000 talousarvio on jo käytetty loppuun ja koska vuoden 2001 talousarvion varat on tarkoitettu uusille hankkeille, joihin niitä myönnetään uuden ehdotuspyyntömenettelyn mukaisesti.

(1) Ystävyyskaupunkitoiminnan avustusohjelmaa koskeva tiedonanto (EYVL C 238, 22.8.2000).